ഓഗസ്റ്റ് 10 കത്തോലിക്കാ സഭ ദേശീയ വിലാപദിനമായി പ്രഖ്യാപിച്ചു ന്യൂഡല്ഹി: ഭ്രൂണഹത്യക്കെതിരേ സമൂഹ മനഃസാക്ഷി ഉയര്ത്താനും ഗര്ഭഛിദ്രത്തിനു വിധേയരായ ഭ്രൂണാവസ്ഥയിലെ ശിശുക്കളെ അനുസ്മരിക്കാനും അവര്ക്കുവേണ്ടി പ്രാര്ഥിക്കാനും മെഡിക്കല് ടെര്മിനേഷന് ഓഫ് ദി പ്രഗ്നന്സി ആക്ട് നിലവില് വന്നിട്ട് 50 വര്ഷമാകുന്ന ഓഗസ്റ്റ് 10ന് ഭാരത കത്തോലിക്കാസഭ ദേശീയ വിലാപദിനമായി പ്രഖ്യാപിച്ചു.ഇതിനോടനുബന്ധിച്ച് രാജ്യത്തുടനീളം ഗര്ഭച്ഛിദ്രത്തിനെതിരെയും ജീവന്റെ സംരക്ഷണത്തിനും വേണ്ടിയുള്ള ബോധവത്കരണ പരിപാടികളിലും പ്രാര്ഥനാ ശുശ്രൂഷകളിലും ഇന്ത്യയിലെ കത്തോലിക്ക അല്മായ പ്രസ്ഥാനങ്ങള് സജീവമായി പങ്കുചേരണമെന്ന് സിബിസിഐ ലെയ്റ്റി കൗണ്സില് സെക്രട്ടറി ഷെവ. വി.സി.സെബാസ്റ്റ്യന് അഭ്യര്ഥിച്ചു. സിബിസിഐ പ്രസിഡന്റ് കര്ദിനാള് ഡോ. ഓസ്വാള്ഡ് ഗ്രേഷ്യസ് ഇതിനോടനുബന്ധിച്ച് പ്രത്യേകം അറിയിപ്പുകള് ഇന്ത്യയിലെ എല്ലാ രൂപതകള്ക്കും വിശ്വാസീസമൂഹത്തിനും നല്കിയിട്ടുണ്ട്. ഇന്ത്യയിലെ 14 റീജിണുകളിലായുള്ള ലെയ്റ്റി റീജണല് കൗണ്സിലുകള് കോവിഡ് മാനദണ്ഡങ്ങള് മാനിച്ചുള്ള പ്രാര്ഥനാ സമ്മേളനങ്ങള് സംഘടിപ്പിക്കും. 50 വര്ഷത്തിനുള്ളില് കോടിക്കണക്കിന് കുഞ്ഞുങ്ങളാണ് ഗര്ഭഛിദ്രത്തിലൂടെ അകാല മൃത്യുവിന് ഇരയായത്. 2015ല് മാത്രം 15.6 ദശലക്ഷം ശിശുക്കള് കൊല്ലപ്പെട്ടു.